Številka: 0100-227/2019/2

Datum: 15. 2. 2019

**Zadeva: Nadomestilo plače na podlagi 13. člena Zakona o funkcionarjih v državnih organih**

Spoštovani!

Ministrstvo za javno upravo je prejelo vaš dopis, v katerem ste nas vprašali za razlago 13. člena Zakona o funkcionarjih v državnih organih (Uradni list RS, št. 30/90, [2/91-I](http://www.uradni-list.si/1/objava.jsp?sop=1991-01-0024), 18/91, 22/91, [4/93](http://www.uradni-list.si/1/objava.jsp?sop=1993-01-0127), [18/94](http://www.uradni-list.si/1/objava.jsp?sop=1994-01-0727) – ZRPJZ, [109/12](http://www.uradni-list.si/1/objava.jsp?sop=2012-01-4329) in [21/13](http://www.uradni-list.si/1/objava.jsp?sop=2013-01-0788), v nadaljevanju: ZFDO), ki ureja nadomestilo osebnega dohodka (plače) v primeru nepoklicnega opravljanja funkcije. Sprašujete za podžupana, ki nepoklicno opravlja funkcijo. Peti odstavek 34.a člena Zakona o lokalni samoupravi (Uradni list RS, št. [94/07](http://www.uradni-list.si/1/objava.jsp?sop=2007-01-4692) – uradno prečiščeno besedilo, [76/08](http://www.uradni-list.si/1/objava.jsp?sop=2008-01-3347), [79/09](http://www.uradni-list.si/1/objava.jsp?sop=2009-01-3437), [51/10](http://www.uradni-list.si/1/objava.jsp?sop=2010-01-2763), [40/12](http://www.uradni-list.si/1/objava.jsp?sop=2012-01-1700) – ZUJF, [14/15](http://www.uradni-list.si/1/objava.jsp?sop=2015-01-0505) – ZUUJFO, [11/18](http://www.uradni-list.si/1/objava.jsp?sop=2018-01-0457) – ZSPDSLS-1 in [30/18](http://www.uradni-list.si/1/objava.jsp?sop=2018-01-1356), v nadaljevanju: ZLS) določa, da podžupanu, če funkcijo opravlja nepoklicno, pripada plačilo največ v višini 50 % plače, ki bi jo dobil, če bi funkcijo opravljal poklicno. Višino plačila določi župan ob upoštevanju obsega podžupanovih pooblastil in pri tem ne upošteva dodatka za delovno dobo. Podžupanu, za katerega sprašujete, je župan določil plačilo za opravljanje funkcije v višini 49,90 % osnove glede na 36. plačni razred.

Uvodoma pojasnjujemo, da plačo, plačilo za opravljanje funkcije in sejnino občinskih funkcionarjev (župan, podžupan in člani občinskega sveta) ureja 34.a člen ZLS. Ta člen je bil z Zakonom o spremembah in dopolnitvah Zakona o lokalni samoupravi (Uradni list RS, št. 60/07, ZLS-N) dopolnjen tako, da je sistemsko uredil plačilo za opravljanje funkcije za nepoklicne občinske funkcionarje. V zvezi s tem pojasnjujemo še, da je ZFDO urejal plačilo nepoklicnim funkcionarjem v času, ko ni bilo sistemske ureditve.

13. člen ZFDO določa, da ima funkcionar, ki nepoklicno opravlja funkcijo, pravico do nadomestila osebnega dohodka, če se mu osebni dohodek zmanjša za čas, ko je opravljal delo, ki izhaja iz funkcije. Nadomestilo osebnega dohodka se izplačuje funkcionarju v podjetju, drugi organizaciji, organu ali delodajalcu, kjer je funkcionar v delovnem razmerju, iz sredstev družbenopolitične skupnosti, kjer opravlja funkcijo. Funkcionar, ki samostojno opravlja dejavnost z osebnim delom, ima pravico do nadomestila izgubljenega zaslužka. Za izračun izgubljenega zaslužka se upošteva osnova, od katere funkcionar plačuje prispevek za pokojninsko in invalidsko zavarovanje. Funkcionarju se za opravljanje funkcije prizna del osebnega dohodka, ki je sorazmeren obsegu opravljenega dela, za katerega funkcionar ni prejel nadomestila osebnega dohodka po prejšnjem odstavku. Ta del osebnega dohodka lahko znaša največ 33 % osebnega dohodka, ki bi pripadal funkcionarju za poklicno opravljanje funkcije za poln delovni čas.

Ministrstvo za javno upravo meni, da je v primeru, da gre za nepoklicnega podžupana, treba upoštevati, da 34.a člen ZLS zanj sistemsko ureja plačilo za opravljanje funkcije. 168. člen Zakona o delovnih razmerjih (Uradni list RS, št. [21/13](http://www.uradni-list.si/1/objava.jsp?sop=2013-01-0784), [78/13 – popr.](http://www.uradni-list.si/1/objava.jsp?sop=2013-21-2826), [47/15](http://www.uradni-list.si/1/objava.jsp?sop=2015-01-1930) – ZZSDT, [33/16](http://www.uradni-list.si/1/objava.jsp?sop=2016-01-1428) – PZ-F, [52/16](http://www.uradni-list.si/1/objava.jsp?sop=2016-01-2296) in [15/17](http://www.uradni-list.si/1/objava.jsp?sop=2017-01-0741) – odl. US), ki dovoljuje odsotnost z dela zaradi opravljanje funkcije, je treba razlagati tako, da mora občinski funkcionar svojo funkcijo opravljati tako, da z odsotnostjo zaradi opravljanja funkcije čim manj moti delovni proces pri delodajalcu, pri katerem ima sklenjeno pogodbo o zaposlitvi. Zato naj bi funkcijo praviloma opravljal izven delovnega časa, z drugačno organizacijo dela oziroma tako, da koristi letni dopust.

Na podlagi zgoraj navedenega se delodajalec in delavec, ki opravlja funkcijo nepoklicnega podžupana, z aneksom k pogodbi o zaposlitvi lahko dogovorita o odsotnosti z dela zaradi opravljanja funkcije oziroma o ustrezni organizaciji dela, vendar pa po mnenju Ministrstva za javno upravo ni možen tripartitni dogovor med občino, delodajalcem in nepoklicnim podžupanom o plačilu nadomestila plače za čas njegove odsotnosti pri delodajalcu v smislu refundacije sredstev iz občinskega proračuna na podlagi 13. člena ZFDO.

Nepoklicni podžupan namreč iz občinskega proračuna mesečno prejema plačilo za opravljanje funkcije na podlagi 34.a člena ZLS. Refundacija nadomestila plače delodajalcu, pri katerem ima podžupan sklenjeno pogodbo o zaposlitvi (redno delovno razmerje) za čas odsotnosti, bi tako pomenila dvojno plačilo za isto delo, pri čemer bi bili obe plačili iz občinskega proračuna (javna sredstva).

Da ima podžupan drugačen status kot občinski svetniki (pa čeprav je tudi sam občinski svetnik), izhaja tudi iz šestega odstavka 34.a člena ZLS, na podlagi katerega podžupanu za udeležbo na seji občinskega sveta ali seji delovnega telesa občinskega sveta ne pripada sejnina, saj prejema prej navedeno mesečno plačilo za opravljanje funkcije.

S spoštovanjem,

 Peter Pogačar

 v. d. generalnega direktorja

Poslati:

* naslovniku po elektronski pošti